Imtella' Mejju 27, 2021 Rapport: Fiorella Pace Għaddejjin bla heda l-aħħar tħejjijiet biex minn 5 ijiem oħra jibdew joperaw erba' katamarani bejn Malta u Għawdex. Dawn l-erba' katamarani se jkunu operati minn żewġ kumpaniji, Gozo fast Ferry Ltd u l-Virtu Ferries. F'kummenti ma' TVM rappreżentanti taż-żewġ operaturi qalu li l-għan ewlieni tagħhom huwa li jipprovdu servizz lill-passiġġieri li jridu jivjaġġaw bejn il-gżejjer minħabba x-xogħol, filwaqt li qalu li l-erba' katamarani jifilħu joperaw f'baħar qawwi, b'mewġ ta' madwar 3 metri. Il-kumpaniji Gozo Fast Ferry Ltd u Virtu Ferries għaddejjin bl-aħħar tħejjijiet biex min-nhar it-Tlieta l-ewwel ta' Ġunju jibdew joperaw il-katamarani tagħhom għall-passiġġieri bejn Malta u Għawdex. Minn Malta, dawn il-katamarani se jitilqu minn Ta' Liesse l-Belt u f'Għawdex fil-port tal-Mġarr. Żorna l-katamarani taż-żewġ kumpaniji, bl-operaturi tat-tnejn li huma qal lil TVM li l-vjaġġ bejn iż-żewġ gżejjer jagħmluh f'inqas minn 45 minuta. Il-katamarani ta' Gozo Fast Ferry Ltd, bl-isem ta' Your Faith u Your Wisdom, iġorru 300 passiġġier f'kull vjaġġ, u nbnew apposta biex jagħtu servizz ta' fast ferry. Il-manager tal-Operat tal-Gozo Fast Ferry Ltd, Joe Sant Fournier, qal li l-kumpanija se topera b'żewġ katamarani biex tlaħħaq mal-iskeda. "Aħna qed niffukaw fuq il-Maltin u l-Għawdxin speċjalment li jridu jiġu Malta jew Maltin li jirdu jmorru Għawdex speċjalment għax-xogħol. Li jaħdmu f'dipartimenti tal-Gvern, sptarijiet, universitajiet, sixth forms, studenti." Is-Sur Sant Fournier qal li l-investiment ta' din il-kumpanija jammonta qrib l-10 miljun ewro u l-vapuri magħmulin apposta biex iniġġsu mill-inqas. Staqsejna lill-Konsulent Tekniku tal-Gozo Fast Ferry Ltd, Kurt Gutteridge, sa fejn jistgħu joperaw il-katamarani Your Faith u Your Wisdom f'baħar qawwi. "Id-dgħajjes huma mibnija, ċertifikati biex joperaw sa dak li nsejħulu significant wave height ta' 2 metri u nofs. Jiġifieri f'temp li jista' jlaħħaq anke sa 3 metri." Il-kumpanija Virtu Ferries se topera wkoll is-servizz tal-fast ferries bil-katamarani tagħha San Franġisk u San Pawl li jifilħu jġorru 316-il passiġġier f'kull vjaġġ. Dawn il-katamarani kienu laqgħu fuqhom lill-Papa Ġwanni Pawlu t-Tieni u lill-Papa Benedittu Sittax meta żaru Malta. Il-Kaptan Tim Fenech qalilna li l-kumpanija għandha l-ħsieb li tinvesti f'vapuri oħra għal dan is-servizz. "Il-kumpanija qegħda f'diskussjonijiet ma' tliet shipyards ewlenin biex nibnu vapuri apposta għal din ir-rotta kemm bħala sigurtà, kumdità u veloċità, kif ukoll biex ikollhom inqas impatt fuq l-ambjent." TVM staqsa lill-Kaptan Fenech liema swieq qegħdin ifittxu li jattiraw bħala passiġġieri. "L-ewwel u qabel kollox il-kumpanija qed tfittex li takkomoda lill-Maltin u l-Għawdxin biex tiffaċilitalhom it-traġitt bejn Malta u Għawdex kemm bħala xogħol u wkoll bħala turiżmu lokali." Il-Kaptan Tim Fenech qal li l-katamarani San Pawl u San Franġisk jistgħu joperaw f'baħar mewġ sa' tliet metri wkoll, iżda qal li kollox jiddependi mill-elementi tat-temp biex il-kaptan jagħti dejjem prijorità lis-saħħa u s-sigurtà tal-passiġġieri. Iż-żewġ operaturi qalu wkoll li fejn jidħol l-ammont ta' ekwipaġġ se jaħdmu skont l-istandards stabbiliti minn Transport Malta. Malli jaslu Ta' Liesse l-Belt, Transport Malta ħasbet biex il-passiġġieri jsibu trasport pubbliku dirett għall-Junior College, l-Universita', l-Isptar Mater Dei, u l-MCAST.